text: Lo fils del rei parlet com aïros:
   "Per Deu, Maurin, ben es gaillars et pros, 
   Saibes de guerre e d'afar trabillos 
   E vers lo rei fel e contralios.
   Vostres fiances ne li valent un tros,
   Non li tenges saigrement ni somos.
   Si vos per force li fais d'un roine dos, 
   Ben es de lui segner e cabaillos:
   Kar non vos menbre de n' Alaric lo ros 
   Ki ere coms rix e miravillos
   E fu pendus, kar fu trop orguillos
   E fes el rei quant en fu poderos.
   Vos es de guerre e d'ardit coboitos,
   De cavalcar fers e volenteros;
   Mais ans un an vos on vira si blos,
   K'en remandrant ist assaut perillos;
   E a Peride seres tant encombros,
   K'eu tenrai siege, e non seres escos,
   Tros a marce vos liberres a nos ;
   K'eu sui tozes e vos es plus dios,
   E seres mais pesans e nouillos."
   — "Dex", dis Maurins, "com parle ben kis tos,
   Cavailler fore, se d'avol lin non fos."
   Aitant Sicars n'aduis per l'aigue jos 
   Los pres qu'el solve en vint bateaus coitos.
   Cel los en maine e vai s'ent pesanços:
   El e Maurins non partent amoros.
  